**Jegyzőkönyv**

**Nagykovácsi Nagyközség Önkormányzat**

**Ügyrendi, összeférhetetlenségi, jogi és külső kapcsolatok bizottság rendkívüli nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. június 12.** (hétfő) 18 óra 15 perc

**Meghívottak:** Bánóczi Margit elnök, Tegzes Endre, Gerely Gábor, dr. Lovas András, dr Borók György, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Halmosi-Rokaj Odett aljegyző, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető, Györgyi Zoltán főépítész

**Megjelentek:** Bánóczi Margit elnök, Tegzes Endre, dr Borók György, dr. Lovas András, Kiszelné Mohos Katalin polgármester, dr. Fegyveres-Fiskál Gábor alpolgármester, Papp István jegyző, dr. Halmosi-Rokaj Odett aljegyző, Grégerné Papp Ildikó osztályvezető, dr. Visnyay Noémi osztályvezető, Györgyi Zoltán főépítész, Honti Zoltán képviselő, Horváthné Holéczy Katalin PB tagja, Kissné Szalay Erzsébet jegyzőkönyvvezető.

**Bánóczi Margit elnök**: A napirendek elfogadására és az 1. napirendi pont tárgyalására zárt ülésen került sor. Nyílt üléssel, a 2. napirendi ponttal folytatjuk.

**2. napirendi pont**

**Döntés Nagykovácsi Nagyközség Önkormányzat Képviselő-testületének a közterületen történő szeszes ital fogyasztás szabályairól szóló önkormányzati rendeletének megalkotásáról**

**Bánóczi Margit elnök**: A napirendi pont előadója dr. Halmosi-Rokaj Odett aljegyző asszony. Átadom a szót, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Bánóczi Margit elnök:** Köszönöm. Van-e kérdés, hozzászólás?

**dr. Borók György**: Maximálisan egyetértek a szabályozási céllal, azzal együtt, hogy továbbra is azt kérdezem a hivataltól, hogy mikor készül el a nyitvatartási időt szabályozó rendeletmódosítás. Nem lenne célszerű egy időben foglalkozni ezzel a kérdéssel? Ezt a rendeletet egy kicsit betarthatatlannak érzem, a közterületfelügyelőt viszonylag ritkán lehet este látni külterületen. Szükséges, de elég nehéz betartatni az ilyen típusú jogszabályt. Azt kérdezném, hogy ez a külterületekre is vonatkozik?

**dr. Halmosi-Rokaj Odett aljegyző**: A közterület fogalmát tartalmazza a rendelettervezet, úgy gondolom, hogy ez belterületre vonatkozik. A végrehajtás tekintetében szeretném elmondani, hogy ezzel a rendelettel a körzeti megbízott végre intézkedni tud.

**Kiszelné Mohos Katalin polgármester**: Azt gondolom, hogy a rendelet megalkotása után sűrűbbé kell tenni az ellenőrzést, értesítjük az üzleteket, kifüggesztjük a hirdetményt. Ezután megkérjük mind a közterületfelügyeletet, mind a helyi körzeti megbízottat, hogy fokozottabban figyeljen erre. Szerintem néhány büntetés után meg lesz az eredménye a rendeletnek.

**Bánóczi Margit elnök:** Köszönöm. Van-e további hozzászólás? Nincs. Akkor szavazzunk a rendelettervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**48/2017. (VI. 12.) HATÁROZATA**

**Tárgy: Döntés Nagykovácsi Nagyközség Önkormányzat Képviselő-testületének a közterületen történő szeszes ital fogyasztás szabályairól szóló önkormányzati rendeletének megalkotásáról**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a közterületen történő szeszes ital fogyasztás szabályairól szóló önkormányzati rendeletének megalkotását az előterjesztésben foglaltak szerint.

**Határidő:** azonnal

**Felelős:** polgármester

**3. napirendi pont**

**A Duna-Vértes Köze Regionális Hulladékgazdálkodási Társuláshoz való csatlakozással és kilépéssel kapcsolatos döntések meghozatala**

**Bánóczi Margit elnök**: Átadom a szót dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető**: *Röviden ismertette az előterjesztést.*

**Bánóczi Margit elnök:** Köszönöm. Van-e kérdés, hozzászólás?

**dr. Borók György**: A Zöld Bicske Kft. egyre nagyobb kilengésekkel végzi a tevékenységét. Az lenne a kérdésem, hogy ez ügyben nem lehetne valamit tenni a település lakosságának a környezettudatos tevékenysége biztosítása és fenntartása érdekében?

**dr. Visnyay Noémi osztályvezető**: Több jelzés is érkezett hozzánk a lakosság részéről. Több esetben írtunk levelet a Zöld Bicske Kft-nek, melyben felszólítottuk arra, hogy legyen szíves a szerződési kötelezettségeinek eleget tenni. A szerződésben pontosan meg van határozva, hogy mikor, milyen kötelezettségei vannak a hulladék-elszállítással kapcsolatban. Kialakított egy hulladék-naptárat, és neki azon a napon el kell szállítani a szemetet. Amennyiben ezt nem teszi meg, a közszolgáltatási szerződés lehetőséget biztosít arra, hogy az önkormányzat éljen a kötbér érvényesítési lehetőségével. Illetve, ha 3 nap elteltével sem szállítja el, akkor az önkormányzat helyette végrehajthatja a hulladék elszállítását, viszont a költségeket azt a Zöld Bicske Kft-nek meg kell majd fizetnie. Jelenleg egy átalakulás van folyamatban. Mindenki tudja, hogy a Zöld Bicske Kft-nek a megfelelőségi tanúsítványát visszavonták. Több indok is elhangzott a részükről, hogy miért nem viszik el a hulladékot. Megígérték, hogy elviszik. Az utolsó levél ma ment el, meglátjuk, hogy mi lesz ennek a hatása.

**Bánóczi Margit elnök**: Még azt szeretném hozzáfűzni, hogy a május hó végi zöld hulladékot sem szállították el.

**dr. Lovas András**: Nem ismerem ezt a közszolgáltatási szerződést, de az elhangzottak szerint azt lehet rögzíteni, hogy egyrészt a lakosság tudja, hogy van ez a szerződés, de nyilván az önkormányzattól is elvárja, hogy a szerződés adta keretek között maximálisan lépjen fel a lakosság érdekében. Az elhangzottak alapján nekem ugyanakkor az a benyomásom, hogy minden lehetőséget még nem használt ki az önkormányzat. Javaslom ezt megtenni, és nem várni nagyon. Ez tényleg olyan szolgáltatás, ami alap a településen. Megvárjuk azt is, hogy most majd már a kommunális hulladékot sem viszik el?

**Kiszelné Mohos Katalin polgármester**: Szeretném kiegészíteni, hogy az írásbeli felszólításokon kívül sokszor szóban is beszéltünk, mind aljegyző asszony, mind pedig én is. De azt gondolom, hogy pontosan tudja, hogy nincs olyan eszközünk, amivel rá tudnánk szorítani. Ugyanis nem nekik fizetünk közvetlenül, hanem az NHKV-nak fizetünk. Ezen kívül még, ami csekély eszköz a kezünkben van, a negyedéves teljesítés igazolás. A következő ilyen alkalommal tudjuk jelezni a problémát az NHKV felé, és ez alapján tud valamiféle szankciót gyakorolni az NHKV a Zöld Bicske Kft. felé. Azt gondolom, hogy a kötbért sem fogja tudni megfizetni, tehát attól nem fog eltűnni a szemét.

**dr. Fegyveres-Fiskál Gábor alpolgármester**: Azt szeretném hozzáfűzni, hogy ezt a problémát mindenképpen meg kell oldani, ez nem kérdés, de ami fontos, hogy mindezt a lakosok felé hogyan kommunikáljuk. Véleményem szerint azonnal meg kell jeleníteni egy tájékoztatást erről az önkormányzat honlapján. A következő kérdés már lehet Képviselő-testületi döntés, hogy milyen eszköze van a településnek arra, ha az a vis maior lép életbe, hogy nem viszi el a hulladékot egyáltalán. Arról is szó volt, hogy ilyen helyzetben a katasztrófavédelemnek milyen feladata adódik. Az biztos, hogy ezzel sokáig nem lehet várni.

**Bánóczi Margit elnök**: Köszönöm. Kérdezem, hogy van-e további hozzászólás az előterjesztéssel kapcsolatban? Úgy látom, nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**49/2017. (VI. 12.) HATÁROZATA**

**Tárgy: a Duna-Vértes Köze Regionális Hulladékgazdálkodási Társuláshoz való csatlakozással és a Társulásból kilépéssel kapcsolatos döntések meghozatala**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő–testületnek az alábbi határozat elfogadását:

Nagykovácsi Nagyközség Önkormányzat Képviselő–testülete a 2011. évi CLXXXIX. törvény (Mötv) 47. §. (2) bekezdés, 89. §. (1)-(2) bekezdése, továbbá Duna-Vértes Köze Regionális Hulladékgazdálkodási Társulás Társulási Megállapodásának vonatkozó rendelkezései alapján – minősített többséggel hozott határozatával – hozzájárul ahhoz, hogy

1. **Kisoroszi Község Önkormányzata** az előírt hat hónapos időköz leteltével és a KEHOP Irányító Hatóság előzetes írásbeli hozzájárulása birtokában tagként csatlakozzon a Duna-Vértes Köze Regionális Hulladékgazdálkodási Társuláshoz.
2. **Szigetszentmiklós Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.
3. **Szigethalom Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.
4. **Halásztelek Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.

A Képviselő-testület felkéri a polgármestert, hogy a határozatot a Duna-Vértes Köze Regionális Hulladékgazdálkodási Társulás részére küldje meg.

**Felelős:** polgármester

**Határidő:** 2017. június 30.

**4. napirendi pont**

**Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**

**Bánóczi Margit elnök**: A napirendi pont előadója aljegyző asszony. Átadom a szót, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Bánóczi Margit elnök:** Köszönöm. Kérdezem, hogy van-e kérdés, hozzászólás.

**dr. Borók György**: Az elhangzottakat szeretném kiegészíteni azzal, hogy tegyük hozzá, hogy az önkormányzat akkor írja alá a megállapodást, ha mindenki befizette az adóhátralékot. Én sosem támogattam ezt a belterületbe vonást, de ha már így történt, az önkormányzatnak egy eszköze maradt, a hatósági út. Én ragaszkodnék hozzá, hogy ameddig a tulajdonosok az adóhátralékokat nem fizették be, addig az önkormányzat éljen a rendelkezésére álló jogi eszközökkel.

**dr. Lovas András**: Maximálisan egyetértek. Szerintem is ez egy rossz településfejlesztési irány, de ezen már túl vagyunk. Bár annyiban nem, hogy amíg ott konkrét beruházás nem jelenik meg, addig még nem épül be ez a terület. Nem feltétlenül kell ebben az önkormányzatnak tevékenyen részt venni. Ezen határozati javaslat alapján úgy tűnik nekem, hogy ebben részt kíván venni. Nem biztos, hogy ebben az önkormányzatnak részt kell venni. De mindenképpen az adófizetési kötelezettségüket a tulajdonosoknak teljesíteni kell, addig az önkormányzat ebben ne vegyen részt.

**Tegzes Endre**: Maximálisan egyetértek az utolsó három hozzászólással. Mint Pénzügyi bizottsági elnök is azt mondom, hogy teljesen jogos a felvetés. De, hogy ez egy kényszerpályát jelentene nekik, az biztos.

**Papp István jegyző**: A 2016. évi adóelőírás 38 millió Ft volt a Kecskehát viszonylatában. Ehhez képest bejött 10,3 millió Ft. A Kecskeháti tulajdonosok képviselői megkeresték polgármester asszonyt és a hivatalt, és mindenféle tárgyalások előfeltételeinek azt szabtuk meg, hogy az adóhátralékokat fizessék meg a tulajdonosok. Nem tudom, hogy ennek hatására, vagy sem, de 2017-es I. adófélév végén a tavalyi 38 millióval együtt 57 millió volt az előírás, és ehhez képest 43 millió Ft jött be. 28 olyan tulajdonos van, aki tartozással rendelkezik, köztük hatan be is perelték az önkormányzatot. A lényeg az, hogy nagyon határozottan javult az adófizetési morál, illetve a behajtások révén is pozitívan változott ez az arány. Ennek a fényében is javaslom megfontolásra, hogy milyen kiegészítést tesz a bizottság a határozathoz.

**dr. Lovas András:** Ez a pereskedés is mutatja… Valaki perel, és még kér is, akkor nem biztos, hogy a perelt félnek kell tenni gesztust feléjük. A módosító javaslatot viszont mindenképpen fogalmazzuk meg.

**Bánóczi Margit**: Van-e további kérdés? Nincs. Akkor szavazzunk a határozati javaslatról a következő kiegészítéssel: Az aláírás további feltétele, hogy a 4901-5049 helyrajzi számú telekcsoporton belül egyetlenegy ingatlan vonatkozásában se álljon fenn telekadó-tartozás, vagy telekadóra vonatkozó jogvita. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**50/2017. (VI. 12.) HATÁROZATA**

**Tárgy: Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek, hogy a Nagykovácsi belterület 4901-5049 helyrajzi számú telekcsoport (Kecskehát) tulajdonosai között kötendő telekalakítási megállapodást tulajdonosként a határozat melléklete szerinti tartalommal hagyja jóvá.

Felhatalmazza a Polgármestert, hogy Nagykovácsi Nagyközség Önkormányzatán kívüli valamennyi tulajdonos aláírását követően aláírja a telekalakítási megállapodást.

Az aláírás további feltétele, hogy a 4901-5049 helyrajzi számú telekcsoporton belül egyetlenegy ingatlan vonatkozásában se álljon fenn telekadó-tartozás, vagy telekadóra vonatkozó jogvita.

**Határidő:** az aláírásokat követően azonnal

**Felelős:** polgármester, jegyző

**Bánóczi Margit elnök**: Köszönöm. Amennyiben nincs több kérdés, hozzászólás, a bizottság nyílt ülését 18 óra 55 perckor lezárom.

K.m.f.

 Bánóczi Margit Tegzes Endre

 elnök tag